Else (roman)

Else, (full tittel Else - en Julefortælling) er en roman skrevet av Alexander Kielland og vakte stor oppsikt da den kom ut i 1881. Samme våren hadde han utgitt Arbeidsfolk, om høsten kom Else med samme fokus på fattigdom og sosial nedverdigelse.

Else er alt annet enn en typisk julefortelling. Hovedpersonen er den foreldreløse Else, også kalt «Loppen», som har fått husly på loftet hos kvakksalversken madam Späckbom. Madammen har også helbredet henne for en øyensykdom der dr Bentzen måtte gi tapt, noe som ikke gjør ham mildere stemt hverken mot Späckbom eller pasienten. Kielland presenterer også bakgrunnshistorien om hvordan Else antastes og deretter vrakes av teglverkseieren konsul With, og forfatteren tilføyer at konsulen hadde gjort det Kierkegaard ville at Luther skulle gjort – nemlig: giftet seg med et strykebrett. «Thi Fru With var visselig noget af det fladeste, man kunde se for sine Øine.» På selve julaften er Else med på et tyveri av julemat, men avkreftet som hun er av sult og kulde, dør hun samme natt. «Foreningen for faldne Kvinder i St. Petri menighet» avsløres av Kielland i alt sitt hykleri og bruk av veldedighet som personlig pynt, mens de i virkeligheten unnlot å hjelpe Else da de kunne - fordi hun ennå ikke var noen «falden» kvinne.

Referanser 

Norske romaner